觀溪漲
作者：鄭剛中
朝代：宋

paragraphs: 入夏天不雨，溪流僅成派。
一夜漲梅霖，拍岸輒澎湃。
衝犯無隄防，奔騰起湍瀨。
鷗鷺驚以翔，蝦魚鼓而快。
聒耳如殷雷，聲勢殊未怪。
曉風吹亂雲，日出陰氣退。
所謂暴集者，縈紆已如带。
浩浩北海若，遐想見尊大。
溟漠函萬象，吞吐容百怪。
小哉此溪流，其涸可立待。
是以古君子，德量戒褊隘。